  Виталий Пронин ДУННЕЫН «Евровидение» азьын 9-тӥ - 11-тӥ мае Киевын «Евровидение» вожвылъяськон ортчоз. Таӵе луонлык Украина басьтӥз кылем арын конкурсын Джамала кырӟасьсы вормем бере. Конкурсэз радъянъя шугъяськонъёс уз луэ, шуизы ни куноосты витисьёс.Нош Россиын вераськонъёс ӝутскизы: Украина асьмелы пумит политика нуэ бере, оло, вожвылъяськонэ пыриськоно ӧвӧл? Таӵе ужпумез нырысь ик ӝутӥз Кун Думалэн депутатэз В. Милонов. Соин соглаш кариськизы ни куд-ог нимо-дано артистъёс, кылсярысь, И. Кобзон, Ф. Киркоров, И. Пригожин.РОССИЫН Ужбергатӥсьёсты ӧтиськомы 27-тӥ-28-тӥ феврале Сочиын ортчиз Россиысь инвестициосъя форум. Отчы 4 сюрслэсь ятыр адями пыриськиз,  пӧлазы депутатъёс, министръёс, улосъёслэн кивалтӥсьёссы, Россиысь но кунгож сьӧрысь ужбергатӥсьёс. Эскерем ужпумъёс пӧлын валтӥсьёсыз герӟаськемын вал кунмылэсь экономиказэ юнматонэн. Регионъёсты азинтонъя уно пӧртэм огкылъёс гожтэмын.Отчы вуылӥз элькунмылэн делегациеныз, соин кивалтӥз Удмуртилэн Тӧроез Александр Соловьев. Огкылъёс гожтэмын Россиысь Выль проектъёсты быдэсъянъя агентствоен но «Почта Банк» огазеяськонэн. Табере элькунмы уката тунсыко луоз ужбергатӥсьёслы.УДМУРТИЫН Липетъёс куашкало Балезино каргуртысь 2 юртъёслэн липетъёссы куашказы.Каргуртысь Дружба ульчаысь 45 номеро но Новой ульчаысь 12 номеро юртъёслэн липетъёссы секыт лымыез ӧз чидалэ. Одӥгез буйгатэ: та учыръёсын нокин сӧсырмыны ӧз шедьы.  Нырысетӥяз юртын выльдон ужъёс ортчытыны чакламын, нош кыкетӥез кемалась ини куашкан калэ вуэмын вал. Отын улӥсьёс выль юртэ выжыны черодзэс витё.Каргуртын куашкан калэ вуэм юртъёс эшшо 50 пала лыдъясько. Кивалтӥсьёс, кышкытлыклэсь утиськонъя ёзъёсын ужасьёс калыкез куро ке но коркаоссы вылысь лымыез сузяны, гуртоос лопата кутыны уг дырто.Элина КУМАЧЁВА Теги: дунне  